บัวหลวงนำร่อง บี้ค่าธรรมเนียมดูบัญชีผ่านเน็ต
ธนาคารกรุงเทพคิดค่าบริการดูรายการย้อนหลังในอินเทอร์เน็ตแบงกิงรายการละ 100 บาท หากเป็นรายการที่ไม่ได้เกิดความผิดพลาดจากธนาคาร
27 ก.พ. 2555

ธนาคารกรุงเทพคิดค่าบริการดูรายการย้อนหลังในอินเทอร์เน็ตแบงกิงรายการละ 100 บาท หากเป็นรายการที่ไม่ได้เกิดความผิดพลาดจากธนาคาร 
ธนาคารกรุงเทพได้ส่งข้อความแจ้งไปยังบัญชีของผู้ใช้บริการบัวหลวง ไอแบงก์กิ้ง (อินเทอร์เน็ตแบงกิง) ขอเก็บค่าธรรมเนียมการตรวจสอบรายการ หรือขอข้อมูลธุรกรรมย้อนหลังผ่านบัวหลวง ไอแบงก์กิง รายการละ 100 บาท โดยเริ่มตั้งแต่วันที่ 1 ม.ค.ที่ผ่านมา
ทั้งนี้ หากผู้ใช้บริการขอให้ธนาคารตรวจสอบรายการ หรือการขอข้อมูลธุรกรรมย้อนหลังเกินกว่า 45 วัน กรณีที่ไม่ได้เป็นความผิดของธนาคาร เช่น ผู้ใช้บริการอินเทอร์เน็ตแบงกิงไม่มั่นใจว่าได้โอนเงินในวันนั้นๆ จริงหรือไม่ แล้วต้องการให้ธนาคารตรวจสอบย้อนหลัง
พนักงานธนาคารกรุงเทพ เปิดเผยว่า ที่ผ่านมามีผู้ใช้บริการอินเทอร์เน็ตแบงกิงขอให้ธนาคารตรวจสอบรายการที่ทำผ่านอินเทอร์เน็ตแบงกิงจำนวนมาก แล้วไม่ได้เป็นความผิดพลาดของธนาคาร เพียงต้องการตรวจสอบการทำธุรกรรมเพื่อความแน่ใจ ธนาคารจึงมีกฎเรียกเก็บค่าธรรมเนียมเพื่อลดปัญหาดังกล่าว 
อย่างไรก็ดี ผู้ใช้บริการอินเทอร์เน็ตแบงกิงยังสามารถตรวจสอบความเคลื่อนไหวทางการเงินของตัวเองผ่านอินเทอร์เน็ตแบงกิงย้อนหลังได้ 6 เดือน และพิมพ์เอกสารได้เองโดยไม่เสียค่าธรรมเนียม 
หากมาขอรายการย้อนหลังผ่านสาขาของธนาคารเกิน 6 เดือน จะเสียค่าธรรมเนียมบัญชีละ 200 บาท และมารับเอกสารได้ 2-4 วันทำการ ฉะนั้นผู้ใช้บริการอินเทอร์เน็ตแบงกิงจะสะดวกมากกว่า สามารถทำธุรกรรมได้ด้วยตัวเองและไม่มีค่าใช้จ่ายเพิ่มเติมแต่อย่างใด
ด้านเจ้าหน้าที่ธนาคารกสิกรไทย เปิดเผยว่า ผู้ใช้บริการอินเทอร์เน็ตแบงกิงสามารถดูรายการย้อนหลัง 3 เดือน และพิมพ์รายการออกมาเพื่อนำไปทำธุรกรรมทางการเงินโดยไม่เสียค่าธรรมเนียม แต่หากมาขอดูความเคลื่อนไหวทางการเงินย้อนหลังผ่านสาขา 3 เดือนขึ้นไป ธนาคารจะเก็บค่าธรรมเนียมบัญชีละ 100 บาท และ 6 เดือนขึ้นไป คิดค่าธรรมเนียมบัญชีละ 200 บาท 
เจ้าหน้าที่ธนาคารไทยพาณิชย์ เปิดเผยว่า หากใช้อินเตอร์เน็ตแบงกิงจะพรินต์เอกสารได้โดยไม่เสียค่าธรรมเนียม แต่ถ้าขอเอกสารผ่านสาขาธนาคารไม่เกิน 6 เดือน จะเสียค่าธรรมเนียมบัญชีละ 100 บาท และ 6 เดือนขึ้นไป คิดค่าธรรมเนียมบัญชีละ 200 บาท
ธนาคารทหารไทย จะคิดค่าธรรมเนียมขอความเคลื่อนไหวทางการเงินย้อนหลัง 3 เดือน ผ่านสาขาธนาคารบัญชีละ 100 บาท และ 6 เดือน บัญชีละ 200 บาท แต่ผ่านอินเทอร์เน็ตแบงกิงไม่เสียค่าธรรมเนียม
ทั้งนี้ เอกสารความเคลื่อนไหวทางการเงินส่วนใหญ่จะใช้ย้อนหลังไม่เกิน 3 เดือน ปัจจุบันหากใช้อินเทอร์เน็ตแบงกิงจะสามารถพรินต์เอกสารได้เอง ไม่ต้องทำเรื่องผ่านธนาคาร